Elin Haf Gruffydd Jones

Elin Haf Gruffydd Jones   (Bermuda, 1967) soziolinguista galestarra da, hizkuntza gutxituen aldeko nazioarteko ekintzaile eta akademikoa. Hizkuntza aniztasuna, kultur politika eta komunikabideak ikertzen ditu, eta Europako hizkuntza gutxituen biziberritzean lan handia egin du.

 Ibilbidea 
Elin Haf Gruffydd Jones Bermudan jaio zen, 1967an, baina Galesen hazi zen. Galesa izan zuen lehen hizkuntza, eta galesaren sustapenaren hainbat arlotan erreferente ezinbestekoa da. Europako hizkuntza gutxituen egoeraren gaineko ezagutza handia du, eta hizkuntza horietako hainbat ere badakizki: galesaz gain, ingelesa, euskara, katalana, frantsesa, galiziera eta gaztelania hitz egiten ditu, eta italiera, portugesa, alemana eta irlandera ezagutzen ditu.

 Hizkuntza gutxituen aldeko lana 
Hiru hamarkadaz aritu da hizkuntza gutxituen, kultur politikaren, komunikabideen eta itzulpengintzaren inguruko ikerketan.Galesko soziolinguista eta Europako Hizkuntza Berdintasunaren Sareko presidentea da. Trinity Saint David Galesko Unibertsitateko katedraduna da eta Gales eta Celtari buruzko azterketa aurreratuen (CAWCS) Zentroko zuzendaria. Hizkuntza gutxituen munduan sartu zen Mercator sareko ikertzaile gisa, eta 2019tik ELEN, Eskualdeetako edo Eremu Urriko Hizkuntzen Europako Gutuneko aditu taldeko kide da.

Wales Literature Exchange, Literary Europe Live Plus, Ulysses’ Shelter eta Haurtzaroan hizkuntzak ikasteko LEILA proiektuan parte hartzen du.

2024ean Europako hizkuntza gutxituen aldeko eragile sozialen sarea (ELEN), Bilbon egindako urteko biltzarreko partaide izan zen.

2025eko urrian, Azpeitian egindako Arnasguneen Nazioarteko Konferentzian parte hartu zuen, hizkuntza gutxituen biziberritzeaz hitz egiteko.

 Ikuspegiak 
Jonesek hizkuntza gutxituen interdependentzia, continuuma eta biziberritze estrategiak aztertzen ditu. Europako gainerako hizkuntza gutxituetako errealitatera begira, euskara sustatzeko hainbat politika guztiz aintzat hartzekoak direla esan du. Bere ikuspegia partekatu du hizkuntza gutxituen aldeko beste aktibista batzuekin, hala nola Hicks-ekin, kornubiera hizkuntzaren biziberritzean lan egiten duenarekin. 

Euskara, katalana eta galiziera bezalako hizkuntzen ofizialtasunaren aldeko jarrera agertu du Europar Batasunean.

 Erreferentziak 

 Kanpo estekak 

 Jones, Elin Haf Gruffydd «S4C, ETBren ispilu galestarra» Argia. 2013-02-19
 https://duckduckgo.com/?t=ffab&q=Elin+Haf+Gruffydd+Jones+site%3Aargia.eus&ia=web
 Jones, Elin Haf Gruffydd  bilaketaren emaitza argia.eus gunean, 8 artikulutan aipatu

Kategoria:Erresuma Batuko hizkuntzalariak
Kategoria:Bermudarrak
Kategoria:Soziolinguistak
Kategoria:1967ko jaiotzak
Kategoria:Gizabanako biziak